नोएडा: चार माह पहले अगवा हुई किशोरी बरामद, आरोपी ने कबूली रेप की बात  
शहर में थाना सेक्टर 49 क्षेत्र के सेक्टर 47 से अगवा हुई थी किशोरी
पुलिस ने किशोरी को अगवा करने वाले युवक को भी किया गिरफ्तार
थाना प्रभारी ने बताया कि पुलिस किशोरी का डॉक्टरी परीक्षण करवा रही है
नोएडा के थाना सेक्टर 49 क्षेत्र के सेक्टर 47 से अगवा हुई एक किशोरी को पुलिस ने सोमवार को बरामद कर लिया. पुलिस ने किशोरी को अगवा करने वाले युवक को भी गिरफ्तार कर लिया है. आरोपी ने किशोरी के साथ दुष्कर्म करने की बात स्वीकार कर ली है. थाना सेक्टर 49 के थानाध्यक्ष धर्मेंद्र शर्मा ने बताया कि सेक्टर 47 में रहने वाली 16 वर्षीय किशोरी करीब चार माह पूर्व लापता हो गई थी. उसके परिजनों ने राहुल शर्मा नामक युवक पर उसको अगवा करने का आरोप लगाते हुए थाने में रिपोर्ट दर्ज कराई थी.
थाना प्रभारी ने बताया कि घटना की जांच कर रही पुलिस ने आज राहुल को गिरफ्तार कर, उसके कब्जे से किशोरी को मुक्त करा लिया है. शर्मा के अनुसार, पूछताछ के दौरान आरोपी ने पुलिस को बताया कि उसने किशोरी के साथ दुष्कर्म किया है. थाना प्रभारी ने बताया कि पुलिस किशोरी का डॉक्टरी परीक्षण करवा रही है.